b'\n_START_ARTICLE_\nTjele hjelmfragmentet\n_START_PARAGRAPH_\nTjele hjelmfragment er et fragment i jern og bronze, der har udgjort en del af n\xc3\xa6se og \xc3\xb8je-beskyttelsen p\xc3\xa5 en hjelm fra vikingetiden. Det blev fundet i 1850 i en stor bunke af smedev\xc3\xa6rkt\xc3\xb8j og metal i Danmark, og selvom det blev sendt til Nationalmuseet, s\xc3\xa5 blev det fejlagtigt beskrevet som et saddelbeslag i 134 \xc3\xa5r. F\xc3\xb8rst i 1984 blev det ordentligt kategoriseret af en assistent p\xc3\xa5 museet, der identificerede det som \xc3\xa9t af meget f\xc3\xa5 kendte eksempler p\xc3\xa5 hjelme fra vikingetiden, sammen med Gjermundbuhjelmen, to fragmenter fra Gotland og \xc3\xa9t fra Kijev._NEWLINE_Fragmentet stammer fra mellem \xc3\xa5r 950 og 970. Det viser den endelige udvikling til hjelme med kam p\xc3\xa5 toppen, der blev brugt i Europa fra 500-tallet og fremefter, og som prim\xc3\xa6rt kendes fra den angelsaksiske periode og vendeltiden. Tjele hjelmfragmentet er en af blot to eksempler p\xc3\xa5 hjelme af denne type; Gevninge hjelmfragmentet er dateret til et sted mellem \xc3\xa5r 550 og 700, og blev fundet i \xc3\xa5r 2000.'